Eskom: Ooreenkomste vir munisipaliteite wat nie betaal nieArgieffoto (Foto: SnapwireSnaps, Pixabay) Eskom het betalingsooreenkomste gesluit met 10 van die 20 munisipaliteite wat agterstallige rekenings het. Maroela Media het vroeër berig Eskom het alle betrokke partye in kennis gestel dat hy van 5 Junie die grootmaatverskaffing van elektrisiteit aan 20 munisipaliteite gaan staak indien geen betalings ontvang word nie. Die totale munisipale skuld was in daardie stadium R4.67 miljard wat langer as 30 dae agterstallig was. Die 20 munisipaliteite het Eskom nagenoeg R3.68 miljard geskuld. “Sedert die aankondiging is die totale uitstaande munisipale skuld verminder tot R54 miljoen,” het Eskom Donderdag in ŉ verklaring gesê. Die volgende 10 munisipaliteite het betalingsooreenkomste bereik: – Nama Khoi plaaslike munisipaliteit (sluit Springbok, Vioolsdrif en Okiep in die Noord-Kaap in) – Nketoana plaaslike munisipaliteit (sluit Arlington, Petrus Steyn en Reitz in die Vrystaat in) – Nala plaaslike munisipaliteit (sluit Bothaville en Wesselsbron in die Vrystaat in) – Dihlabeng munisipaliteit (sluit Bethlehem, Clarens en Fouriesburg in die Vrystaat in) – Thabazimbi plaaslike munisipaliteit (sluit Northam en Thabazimbi in Limpopo in) – Stad Matlosana plaaslike munisipaliteit (sluit Stilfontein, Orkney en Klerksdorp in Noordwes in) – Naledi plaaslike munisipaliteit (sluit Wepener en Dewetsdorp in die Vrystaat in) – Madibeng plaaslike munisipaliteit (sluit Brits, Hartbeespoort en Pelindaba in Noordwes in) – Randfontein plaaslike munisipaliteit (sluit Randfontein in Gauteng in) – Westonaria plaaslike munisipaliteit (sluit Bekkersdal, Modderfontein en Westonaria in Gauteng in) “Hierdie munisipaliteite se grootmaatelektrisiteittoevoer sal nie onderbreek word nie,” het Eskom verduidelik. “Die munisipaliteite moet egter deurgaans maandeliks voldoen aan die betalingsooreenkoms. Indien daar nie aan die voorwaardes voldoen word nie, sal die krag onderbreek word sonder enige verdere kennisgewing.” Brian Molefe, waarnemende uitvoerende hoof van Eskom, het gesê die organisasie het ŉ punt bereik waar hy nie meer elektrisiteit sonder betaling kan verskaf nie. “Ons is tevrede met die 10 munisipaliteite wat hul kant bring om seker te maak dat hulle die skuld delg en ons doen ŉ beroep op die ander 10 munisipaliteite om in hul spoor te volg.” Eskom het ook openbare kennisgewings van kragonderbrekings aan die munisipaliteite in Mpumalanga en die Vrystaat gestuur wat nog agterstallige skuld het. Die betrokke munisipaliteite is: – Emalahleni plaaslike munisipaliteit (sluit Kriel, Ogies en Witbank in die Mpumalanga in) – Govan Mbeki munisipaliteit (sluit Evander, Secunda en Trichardt in Mpumalanga in) – Lekwa plaaslike munisipaliteit (sluit onder andere Standerton in Mpumalanga in) – Msukaligwa plaaslike munisipaliteit (sluit Ermelo en Davel in Mpumalanga in) – Maluti-a-Phofung munisipaliteit (sluit Harrismith en Kestell in die Vrystaat in) – Matjhabeng munisipaliteit (sluit onder andere Welkom in die Vrystaat in) – Ngwathe plaaslike munisipaliteit (sluit Parys en Vredefort in die Vrystaat in) Die kragonderbrekings sal soos volg ingestel word: Maandag tot Vrydag 06:00 – 10:00 17:00 – 21:00 Saterdag en Sondag 07:00 – 10:00 17:00 – 20:00 “Eskom verseker Suid-Afrika dat kragonderbrekings slegs ingestel word wanneer alle ander opsies oorweeg is,” het Molefe bygevoeg. “Eskom werk nou saam met die betrokke nasionale en provinsiale departemente deur plaaslike en nasionale strukture om die munisipale skulddelgingsproses te bestuur. Die ander drie munisipaliteite wat ook by die oorspronklike 20 ingesluit was, is: – Thaba Chweu plaaslike munisipaliteit (sluit Graskop, Pelgrimsrus en Sabie in Mpumalanga in) – Lichtenburg munisipaliteit (sluit Lichtenburg en Coligny in Noordwes in) – Makana plaaslike munisipaliteit (sluit Grahamstad en Alicedale in die Oos-Kaap in) Dit is nie duidelik of hierdie munisipaliteite se skuld reeds gedelg is en of hulle ook ŉ betalingsooreenkoms aangegaan het nie.